text: ақбас еменшөп - ерінгүлділер тұқымдасы, еменшөп туысына жататын шала бұта. қазақстанда тек маңғыстаудың құрғақ төбелерінде, сазды және тасты тау баурайларында, шөгінді жерлер мен құм шеттерінде өседі. биіктігі 5 30 см, кіндік тамырлы өсімдік. сабақтары түп жағынан көтеріліп өсіп, жоғарылаған сайын сыпыртқы немесе қалқан тәрізді бұтақтанып кетеді. жапырақтары таспа не қандауыр тәрізді, ұзындығы 0,5 см, ені 1,8 мм-дей. тостағанша жапырақшалары қысқа түтікті қоңырауға ұқсас, сыртын қалың ақталшықтар жапқан, жолақты. күлтесі тостағаншадан ұзындау, сырты аталықтары гүлден сәл қылтиып шығып тұрады. гүлдері ақшыл не сарғыш түсті, жалған күлтебас гүлшоғырына топталған. маусым шілде айларында гүлдеп, тамыз қыркүйекте жеміс береді. ақбас еменшөптің таралу аймағы өте аз болғандықтан маңғыстау облысының «қызыл кітабына» енгізілген.